De unge gerningsmænd holdes i kort snor af deres ukendte bagmænd fra terrorbevægelsen.

Så sent som i går arresterede politiet i Köln en 16-årig flygtning, som er mistænkt for at have planlagt terrorattentater i Tyskland. Den 16-årige skal være blevet radikaliseret i løbet af meget kort tid efter at have været i kontakt med Islamisk Stat gennem internettet.

Via sin samtalepartner på nettet havde han fået ”meget konkrete instrukser” til hvordan man konstruerer en bombe. Hvilket mål, han havde for øje, har politiet endnu ikke nogen oplysninger om.

Og han er langt fra alene.

Gør det med øksen. Hvis du begår anslaget, så skal Islamisk Stat nok tage ansvaret IS-medlem til 17-årige Riaz Khan

Da 17-årige Riaz Khan gik amok i et tog ved Würzburg i det sydlige Tyskland og overfaldt passagerer med en økse, var han heller ikke alene om det.

Han havde i hvert fald flittig kontakt med medlemmer af terrorbevægelsen Islamisk Stat. Her er et uddrag af en chat-samtale som ophavsmanden til attentatet gennemførte få dage, før han gik løs på sine medpassagerer.

Uddraget af samtalen stammer fra udskrifter af den uhyggelige chat-samtale, som avisen Süddeutsche Zeitung har fået adgang til, der viser, hvordan anonyme IS-medlemmer coacher unge muslimer til at begå terrorhandlinger.

Terror trin for trin

Udskrifterne er hårdrejsende læsning. For ikke nok med at Islamisk Stat forsøger at sluse militante til Europa i ly af flygtningestrømmen. Militsen har også masser af skrivebords-terrorister, der forsøger at hverve unge til at melde sig under terror-fanerne. De hjælper også de villige gerningsmænd og kvinder med at udpege mulige mål og giver trin-for-trin anvisninger på, hvordan de unge skal slå til.

Et eksempel er den 16-årige tysk-marokkanske skolepige Safia S., som i februar stak en politimand ned på banegården i Hannover.

Hun havde ifølge politiets efterforskning selv henvendt sig til IS for at få hjælp til at slå til.

Hendes vejleder, der kalder sig ”Leyla”, giver Safia S. instrukser om, hvordan hun skal lokke en politimand op i et hjørne af banegården for at stikke ham ned, snuppe tjenestepistolen og begynde at skyde omkring sig.

16-årige tysk-marokkanske Safia S. stak en politimand ned på banegården i Hannover. Foto: Tysk politi

Men Safia S. forklarer, at hun ikke har nogen forstand på våben. Så beder instruktør ”Leyla” hende om at sende hende et billede af de pistoler, politiet bruger i Tyskland, så hun på den måde kan instruere Safia S. i brugen af det dødelige våben.

Men Safia S. er åbenbart utålmodig. Hun sender i stedet en bekendelse-video til IS, hvorefter hun den næste dag går til banegården med en urte- og en steakkniv, som hun bruger til at og stikke en politibetjent i halsen.

Betjenten overlevede, men svævede i dødsfare.

De ensomme ulve

Gerningsmænd som Safia S. hørte til en kategori af gerningsmænd, som den tyske efterretningstjeneste er blevet mere og mere opmærksom på, nemlig ”de ensomme ulve”, de enlige gerningsmænd.

Ifølge forbundsrepublikkens ”Verfassungsschutz” så blev 12 ud af de 15 anslag de seneste to år i Europa begået af den type enlige terrorister.

Hidtil har myndighedernes søgelys typisk været rettet mod de såkaldte ”hit-teams”, der først er blevet omhyggeligt trænet til at gennemføre attentater og derefter er blevet sendt til Europa.

De enlige gerningsmænd, derimod, er typisk blevet rekrutteret på internettets chatfora, og kontakten mellem instruktør og terror-rekrut kan have stået på i månedsvis.

Den 27-årige syrer Mohammad D. var en af dem. Han kom til Tyskland for at søge asyl i 2014. Hans ansøgning blev afvist og hele to gange forsøgte han at begå selvmord. Også han kom i forbindelse med en terror-coach, der ville have ham til at dræbe så mange som muligt.

Da Mohammad D. havde sendte sin chat-partner et billede af det mulige anslags-sted, musikfestivalen i byen Ansbach, udspandt der sig den her samtale:

I næste øjeblik sætter Mohammad D. kurs mod restauranten. På vej derhen eksploderer sprængladningen i hans rygsæk, sandsynligvis på grund af en fejl. Udover at dræbe Mohammad D. sårer den 15 mennesker

Fjernstyret i døden

Det tyske myndigheder har nu nedsat en særlige efterforskningsgruppe under navnet ”Juli”, der forsøger at opspore Islamisk Stats netværk af cyber-terrorister.

Politiet har også bedt nogen af de store it-koncerner i Silicon Valley om at samarbejde, fordi det oftest er på de sociale medier, kontakten bliver skabt.

De saudiarabiske myndigheder er også inddraget, fordi nogle af IP-adresserne og telefonnumrene stammer fra ørkenlandet. Hos chat-rums-instruktørerne skorter det ikke på opfindsomhed, når det gælder måder at lade andre sprede død og ødelæggelse.

Udskrifterne viser, hvordan IS-operatørerne hele tiden har blik for, at de blodige ugerninger helst skal være så opsigtsvækkende som muligt.

Som i tilfældet Riaz Khan. Inden han stiger på toget, sender han sin bekendervideo til sin IS-kontaktmand.

Fjernstyringen er lykkedes. Riaz Khans sårer fire passagerer alvorligt, da han overfalder dem med sin økse og sin kniv.

Riaz Khan flygtede fra gerningsstedet og blev undervejs skudt og dræbt af politiets antiterrorkorps.